L-ORIZZONT b’rapport fil-paġna ta’ quddiem dwar Roger Muscat li nhar il-ħadd kien irrappurtat nieqes fil-Libja iżda madwar siegħa wara li tħabbar li kien nieqes ilbieraħ, hu għamel kuntatt ma’ qrabatu. Ritratt u rapport dwar it-tifel ta’ tliet snin mill-Eritrea li lbieraħ ingħaqad ma’ missieru hawn Malta. Dan wara li l-missier, Tages għamel appella għal ibnu fil-ġranet li għaddew. THE MALTA INDEPENDENT ukoll bir-ritratt ta’ Tages jgħannaq lill-ibnu malli wasal mil-Libja lbieraħ. Il-ġurnal bid-dettalji ta’ Roger Muscat li kien irrappurtat nieqes fil-Libja. Ir-rapport jgħid li jirriżulta li s-sur Muscat qatt ma niżel il-Libja minħabba li baqa’ fuq vapur li kien mistenni jankra hemm iżda dan ma seħħx. Rapport ieħor tal-Independent jikkwota Malti li jaħdem ma’ kumpanija taż-żejt fil-Libja jilmenta li kien ilu tliet ġimgħat jitlob għall-għajnuna mill-Gvern Malti biex joħroġ mil-Libja iżda qal li ma rċieva l-ebda tweġiba. Saviour Brincat qal li l-Maltin kollha li jaħdmu fid-deżert għandhom jinħarġu mil-Libja. IN-NAZZJON b’rapport fil-paġna ta’ quddiem jikkwota lill-Kap tal-Partit Nazzjonalista Simon Busuttil jgħid li l-Gvern għandu jaħdem għall-missjoni għaż-żamma tal-paċi fil-Libja. Dr. Busuttil ikkritika lill-Gvern għaliex mhuwiex jikkonsulta mal-Oppożizzjoni jew jinfurmaha dwar is-sitwazzjoni problematika fil-Libja. Il-ġurnal ukoll bid-dettalji ta’ Roger Muscat li nstab wara li kien irrappurtat nieqes fil-Libja. In-Nazzjon tgħid li Iżrael għamilha ċara li għandu jkompli bl-offensiva fuq il-militanti Iżlamiċi f’Gaża. Football, in-Nazzjon tgħid li Pieta’ Hotspurs rebħu tournament ta’ ħbiberija meta fil-finali għelbu lill-Mosta. THE TIMES b’rapport dwar Roger Muscat bil-kummenti ta’ ħuh Jimmy jgħid li kellmu u jinsab qawwi u sħiħ jaħdem fuq vapur. Ritratt u rapport tat-tifel ta’ tliet snin mill-Eritrea jingħaqad ma’ missieru Tages. Omm it-tifel mietet f’inċident tat-traffiku tliet ġimgħat ilu hi u tipprova taħrab mill-Eritrea.